《孤雁篇》
清代·尤秉元

玉关万里秋风远，南归雁渡芦洲晚。数行中断忽分飞，零落寒洲谁作伴？

可怜孤雁不胜情，常伴寒星夜夜鸣。客舍凄凉魂欲断，深闺辗转梦难成。

客舍深闺听凄恻，绝弦更有伤心客。十载同栖连理枝，一朝忽拆双飞翼。

洲馆经秋冷穗帷，黄昏微雨画帘垂。当时漫作《求凤引》，此日翻成《别鹤》悲。

悲来常向西风恸，重纩难温谁与共？一似孤鸿失侣飞，湘江不作鸳鸯梦。

天上人间两渺茫，年年岁岁恨难忘。尺书肯寄重泉去，为道萧郎正断肠。

作者简介：字昭嗣，江南长洲人。康熙甲午举人，官乐至知县。